“Dit is ’n skande dat die mense van die dorp geen respek het vir die inwoners van die omgewing nie. Hulle maak hulle probleem ons s’n,” het een van die inwoners gesê.
Hy het ook genoem dat die aflaai van rommel op ’n gereelde basis gebeur en dat die owerhede al in kennis gestel is daarvan.
Die Hoëvelder het reeds in Junie berig oor onwettige stortingsterreine, waarin die munisipale woordvoerder, mnr. Mandla Zwane, genoem het dat die munisipaliteit se pogings slegs ’n sukses kan wees as die gemeenskap saamwerk.
“Ons doen ’n beroep op alle inwoners om die inisiatiewe te ondersteun deur vullis in die aangewese gebiede vir vullisversameling te plaas.” het mnr. Zwane tydens die vorige navrae geantwoord.
Daar is ook navraag gedoen oor wie verantwoordelik is vir die opruim van die onwettige stortingsterreine, maar geen antwoord is teen druktyd ontvang nie.
Inwoners wat gereeld met hulle kinders en honde in die veld gestap het, vertel dat sedert die probleem opgeduik het, hulle dit nie meer waag nie. Die duidelike staproetes in die veld lê weggesteek onder die hope vullis.